Tien beseer toe bakkie rolDie bakkie se wrak. Foto: Netcare 911 Tien mense is beseer nadat ŉ bakkie Maandagoggend op Field’s Hillweg (M13) in Pinetown in KwaZulu-Natal gerol het. Volgens Chris Botha, woordvoerder van Netcare 911, het ŉ konstruksiebakkie met tien insittendes omstreeks 07:00 in die westelike rigting van die pad gerol. “Volgens inligting van die toneel het die bakkie om ŉ draai gery toe een van die agterbande gebars het. Die bakkie het gerol en op sy dak in die pad tot stilstand gekom,” het Botha gesê. Een van die mense wat agter op die bakkie was, is tydens die ongeluk van die bakkie afgeslinger. Die mense het ernstige tot matige beserings opgedoen. Hulle is deur paramedici van verskeie nooddienste op die toneel behandel en na verskeie hospitale geneem.